У квалификацијама за Свјетско првенство 1938. у Француској, Пољска је у двомечу побиједила Југославију (4:0 и пораз 0:1). Првенство 1938. играло се по елиминационом систему, без група; Пољска је играла против Бразила у осмини финала. Иако Бразил тада није спадао у најбоље свјетске репрезентације, није се очекивало да Пољаци, који до тада нису играли на највећим такмичењима, могу да пруже већи отпор. Утакмица је у регуларном дијелу завршена 4:4, а у продужецима Бразил је са два гола Леонидаса повео 6:4; Вилимовски је у 118. минуту постигао гол за 6:5, што је и био коначни резултат. Ернест Вилимовски постигао је четири гола, а на другој страни је Леонидас дао три. Посљедњу међународну утакмицу до завршетка Другог свјетског рата, Пољска је играла против Мађарске 27. августа 1939. и поражени су 4:2.